Ανακοίνωση σύμφωνα με το άρθρο 5 του κανονισμού (EΟΚ) αριθ. 3975/87 της 14ης Δεκεμβρίου 1987(1) όσον αφορά την υπόθεση COMP/D2/38.479

British Airways/Iberia/GB Airways

(2003/C 217/02)

(Κείμενο που παρουσιάζει ενδιαφέρον για τον ΕΟΧ)

Η ΑΙΤΗΣΗ ΤΗΝ ΟΠΟΙΑ ΥΠΕΒΑΛΑΝ ΟΙ ΕΤΑΙΡΕΙΕΣ BRITISH AIRWAYS, IBERIA ΚΑΙ GB AIRWAYS

1. Με επιστολή της 19ης Ιουλίου 2002, οι εταιρείες British Airways ("BA"), Iberia και GB Airways(2) κοινοποίησαν στην Επιτροπή την πρόθεσή τους για ρυθμίσεις στενής εμπορικής συνεργασίας, ζητώντας να επωφεληθούν από την απαλλαγή η οποία προβλέπεται στο άρθρο 5 του κανονισμού (ΕΟΚ) αριθ. 3975/87.

ΤΟ ΚΥΡΙΟ ΠΕΡΙΕΧΟΜΕΝΟ ΤΩΝ ΣΥΜΦΩΝΙΩΝ

2. Στις 19 Ιουλίου 2002, η BA και η Iberia υπέγραψαν συμφωνία συμμαχίας, η οποία αποτελεί τη βάση της προτιθέμενης συνεργασίας τους και η οποία άρχισε αμέσως να ισχύει. Οι λεπτομερείς όροι της συνεργασίας πρόκειται να καθοριστούν σε περαιτέρω συμφωνίες εφαρμογής. Επιπλέον, η ΒΑ και η Iberia έχουν την πρόθεση να συνυπογράψουν μια τριμερή συμφωνία συμμαχίας με την εταιρεία GB.

3. Μέσω αυτών των συμφωνιών, τα προαναφερόμενα μέρη πρόκειται να συντονίσουν και εν συνεχεία να ενοποιήσουν τις εμπορικές στρατηγικές τους και τις στρατηγικές μάρκετινγκ, τις μεθόδους και τις πρακτικές διανομής σε παγκόσμια βάση και ιδίως μεταξύ του Ηνωμένου Βασιλείου και της Ισπανίας (και αντιστρόφως). Σκοπός αυτής της συνεργασίας είναι η επίτευξη των ωφελημάτων τα οποία συνήθως συνδέονται με μια συγχώνευση. Εντούτοις, τα μέρη θα διατηρούν τις ξεχωριστές εταιρικές τους ταυτότητες.

4. Η προτιθέμενη εμπορική συνεργασία μεταξύ των τριών μερών περιλαμβάνει: επέκταση των υπηρεσιών με κοινό κωδικό (ιδίως για τις γραμμές μεταξύ του Ηνωμένου Βασιλείου και της Ισπανίας και αντιστρόφως)(3)· συντονισμό της πολιτικής καθορισμού τιμών και της πολιτικής αμοιβαίων προμηθειών· από κοινού δικτυακό προγραμματισμό· κοινή προσέγγιση όσον αφορά τις εμπορευματικές δραστηριότητες· μοίρασμα των εσόδων και των κερδών, τόσο στον τομέα των επιβατών όσο και στον τομέα των εμπορευμάτων· ανταλλαγή δεδομένων όσον αφορά τις επιδόσεις των υπηρεσιών που παρέχονται στους πελάτες και όσον αφορά την ικανοποίηση των πελατών· συντονισμός του ελέγχου των αντιστοίχων απογραφών και της διαχείρισης της απόδοσης καθώς επίσης και οποιωνδήποτε άλλων κοινών ή συντονισμένων δραστηριοτήτων που ενδέχεται να συμφωνηθούν μεταξύ των μερών.

5. Επιπλέον, η ΒΑ και η Iberia σχεδιάζουν να συνεργαστούν στους ακόλουθους τομείς: ανάπτυξη προγραμμάτων τακτικών επιβατών/ΠΤΠ (frequent flyer programs/FFP), ιδίως για τους επιβάτες της ΕΕ· συντονισμός των πωλήσεων και του μάρκετινγκ, μέσω του συνδυασμού των σημείων πώλησης και την από κοινού διαφήμιση, με ταυτόχρονη διατήρηση των ξεχωριστών εμπορικών σημάτων κάθε εταιρείας· υπηρεσίες εδάφους· από κοινού σύναψη συμβάσεων με αεροπορικές εταιρείες, διανομείς, πρακτορεία γενικού τουρισμού και άλλους οργανισμούς και άτομα· εναρμόνιση των κανόνων που διέπουν την παροχή υπηρεσιών και τα προϊόντα· κοινές πρωτοβουλίες αγοράς και τεχνολογίας των πληροφοριών.

6. Σύμφωνα με τα μέρη, ο θεμελιώδης στόχος τους είναι η βελτίωση της δικτυακής τους υπηρεσίας και της συνολικής τους αποτελεσματικότητας, έτσι ώστε να εξυπηρετείται αποτελεσματικότερα ένα ευρύτερο φάσμα προορισμών. Τα μέρη πιστεύουν ότι τα δίκτυά τους είναι συμπληρωματικά, δεδομένου ότι η ΒΑ διαθέτει εκτεταμένο φάσμα πτήσεων προς την Μέση και την Άπω Ανατολή, ενώ η Iberia εξυπηρετεί όλους τους μείζονος σημασίας προορισμούς στην Λατινική Αμερική. Ως εκ τούτου, η λογική της συνεργασίας τους, σύμφωνα με τα συμβαλλόμενα μέρη, δεν αποσκοπεί στη βελτίωση της θέσης τους σε μεμονωμένες γραμμές μεταξύ του Ηνωμένου Βασιλείου και της Ισπανίας, παρόλο που οι ικανότητες και οι συχνότητές τους όσον αφορά τους κύριους άξονες αποτελούν απαραίτητη προϋπόθεση της εν λόγω συμφωνίας.

ΕΠΙΧΕΙΡΗΜΑΤΑ ΠΟΥ ΠΡΟΒΑΛΛΟΝΤΑΙ ΑΠΟ ΤΑ ΜΕΡΗ ΓΙΑ ΤΗ ΣΤΗΡΙΞΗ ΤΗΣ ΑΙΤΗΣΗΣ ΤΟΥΣ

Γενικά

7. Σύμφωνα με τα μέρη, η συμφωνία τους δεν δημιουργεί προβλήματα ανταγωνισμού. Φαίνεται ότι είναι περιορισμένος ο αριθμός των περιπτώσεων όπου περισσότερα του ενός μέρη εξυπηρετούν τα ίδια ζεύγη πόλεων μεταξύ του Ηνωμένου Βασιλείου και της Ισπανίας(4). Οι γραμμές αυτές, σύμφωνα με τα μέρη, αποτελούν αντικείμενο ισχυρού ανταγωνισμού. Εκτός από τους καταχωρημένους μεταφορείς, υπάρχουν επίσης και οι πτήσεις τσάρτερ οι οποίες διαδραματίζουν σημαντικό ρόλο στις γραμμές μεταξύ του Ηνωμένου Βασιλείου και της Ισπανίας. Επιπλέον, σύμφωνα με τα μέρη, οι γραμμές αυτές υφίστανται ανταγωνιστικές πιέσεις δυνητικών νεοεισερχόμενων μεταφορέων.

8. Τα μέρη υποστηρίζουν, ιδίως, ότι η ανάλυση της αγοράς της Επιτροπής θα πρέπει να λάβει υπόψη τα ακόλουθα στοιχεία:

α) Η περιθωριακή υποκατάσταση καθιστά ανεπικερδείς τις αυξήσεις των τιμών και, ως εκ τούτου, αποτελεί καθοριστικό στοιχείο για την αξιολόγηση των ανταγωνιστικών περιορισμών. Με άλλα λόγια, δεν είναι απαραίτητο οι ανταγωνιστές να είναι ικανοί να ανταγωνίζονται αποτελεσματικά για όλους τους πελάτες σε μια δεδομένη αγορά.

β) Υπάρχει ισχυρή ανταγωνιστική αλληλεπίδραση μεταξύ των επιβατών που ταξιδεύουν για επαγγελματικούς λόγους και αυτών που ταξιδεύουν για αναψυχή. Οι αερογραμμές μπορούν ελεύθερα να μεταφέρουν την ικανότητα μεταξύ ελαστικής και λιγότερο ελαστικής τιμολόγησης, ανταποκρινόμενες στη ζήτηση. Οι επιβάτες που ταξιδεύουν για επαγγελματικούς λόγους μπορούν και όντως διαπραγματεύονται εκπτώσεις επιτυγχάνοντας μειωμένα ελαστικά ναύλα. Επιπλέον, οι ταξιδιώτες αυτοί χρησιμοποιούν και τους παραδοσιακούς αερομεταφορείς αλλά και αυτούς που προσφέρουν πτήσεις με ελάχιστες υπηρεσίες, πράγμα το οποίο, για τους κοντινούς προορισμούς στην Ευρώπη, αποτελεί εναλλακτική λύση βιώσιμη και εξαιρετικά ανταγωνιστική.

γ) Όλα τα αεροδρόμια του Λονδίνου από τα οποία παρέχονται υπηρεσίες εκ μέρους των μερών προς τους συγκεκριμένους προορισμούς στην Ισπανία (δηλαδή: Heathrow, Gatwick, Stansted και Luton) βρίσκονται στην ίδια αγορά, όσον αφορά τόσο τους "ευαίσθητους στον χρόνο" όσο και τους "μη ευαίσθητους στον χρόνο" επιβάτες.

δ) Από την παράπλευρη λεκάνη απορροής της Ισπανίας, θα πρέπει να ληφθεί υπόψη η επικάλυψη μεταξύ των αεροδρομίων Βαλένθια/Αλικάντε και Σεβίλλη/Jerez, αντιστοίχως.

ε) Οι πτήσεις τσάρτερ διαδραματίζουν πολύ σημαντικό ρόλο στις γραμμές Ηνωμένο Βασιλείο-Ισπανία, ιδίως στη γραμμή Λονδίνο-Αλικάντε και στη γραμμή Λονδίνο-Μάλαγκα, όπου μεταφέρουν περίπου το 50 % του συνόλου των επιβατών, αντιπροσωπεύοντας ως εκ τούτου βιώσιμες εναλλακτικές λύσεις τόσο για τους επιβάτες αναψυχής όσο και γι' αυτούς που ταξιδεύουν για επαγγελματικούς λόγους.

στ) Οι ισχνές γραμμές (σύμφωνα με τις εκτιμήσεις της ΥΠΑ, πρόκειται για γραμμές οι οποίες μεταφέρουν λιγότερους από 250000 επιβάτες ετησίως), ιδίως σε περίπτωση που ο βασικός τους προσανατολισμός είναι οι επιβάτες αναψυχής (λιγότερες από 10000 καλύψεις επιβατών pax/ετησίως για τους επιβάτες που ταξιδεύουν για επαγγελματικούς λόγους), θα μπορούσαν κατ' αρχήν να μην έχουν καμία σημαντική επίπτωση και, ως εκ τούτου, να μην επιτρέπουν διενέργεια έρευνας όσον αφορά τις συμπράξεις.

ζ) Υπήρξαν, προσφάτως, νεοεισερχόμενοι στις επτά γραμμές αλληλεπικάλυψης μεταξύ του Ηνωμένου Βασιλείου και της Ισπανίας, και το ενδεχόμενο της εισόδου λειτουργεί σαν διαρκής πειθαρχικός περιορισμός. Όσον αφορά τους φραγμούς στην είσοδο, τα μέρη δέχονται ότι υπάρχουν περιορισμοί σχετικά με τους διαθέσιμους χρόνους πτήσης σ' έναν περιορισμένο αριθμό αεροδρομίων της Ισπανίας και του Ηνωμένου Βασιλείου (και ιδίως στο αεροδρόμιο LHR), υποστηρίζουν όμως ότι η διαθεσιμότητα των χρόνων πτήσης δεν αποτελεί σημαντικό περιορισμό για τις υπηρεσίες σε καμία από τις γραμμές αλληλεπικάλυψης.

9. Τα μέρη εντόπισαν επίσης έναν ορισμένο αριθμό γραμμών που δεν αλληλεπικαλύπτονται, δηλαδή γραμμών οι οποίες, πριν από τη συνεργασία, εξυπηρετούνταν από ένα από τα μέρη. Εντούτοις, σε καμία από αυτές τις γραμμές δεν θα είχε κανένα από τα άλλα μέρη πραγματικό εμπορικό ενδιαφέρον να εισέλθει, είτε επειδή αυτές οι γραμμές είναι υπερβολικά ισχνές, έτσι ώστε να μην αντέχουν πλέον του ενός μεταφορέα, είτε επειδή ανήκουν στην κατηγορία των γραμμών διακοπών οι οποίες εξυπηρετούνται ως επί το πλείστον από αερομεταφορείς τσάρτερ. Ούτε η ΒΑ ούτε η Iberia, των οποίων οι δομές έχουν υψηλότερο κόστος, θα μπορούσαν να εισέλθουν επικερδώς σ' αυτές τις γραμμές διακοπών. Κατά συνέπεια, από την άποψη των μερών, δεν υπάρχει ουσιαστικός κίνδυνος περιορισμού ενός ενδεχόμενου ανταγωνισμού σε καμία από αυτές τις γραμμές.

Οι λόγοι της εφαρμογής της απαλλαγής

10. Σύμφωνα με τα μέρη, οι προβλεπόμενες ρυθμίσεις συνεργασίας τους πληρούν τους τέσσερις σωρευτικούς όρους που απαιτούνται για τη χορήγηση απαλλαγής σύμφωνα με το άρθρο 5 του κανονισμού (ΕΟΚ) αριθ. 3975/87 και με το άρθρο 81, παράγραφος 3, της συνθήκης ΕΚ.

Συμβολή στη βελτίωση της παραγωγής ή της διανομής ή/και στην προώθηση της τεχνικής ή οικονομικής προόδου

11. Τα μέρη υποστηρίζουν ότι, μέσω του συνδυασμού συμπληρωματικών δικτύων, θα επιτευχθεί σημαντική βελτίωση της αποδοτικότητας και των υπηρεσιών που παρέχουν στους πελάτες τους. Τα μέρη αναμένουν, ιδίως, ότι η συνεργασία τους θα ενισχύσει τις δυνατότητες διασυνδέσεων στα κομβικά κέντρα που τα ενδιαφέρουν, χάρη στην αποτελεσματική χρήση πτήσεων διασύνδεσης υψηλής συχνότητας, ούτως ώστε να παρέχεται ένα βελτιωμένο φάσμα υπηρεσιών σε σημεία τα οποία επί του παρόντος δεν εξυπηρετούνται από όλα τα σημεία προέλευσης, και ότι θα οδηγήσει σε νέες ηλεκτρονικές διασυνδέσεις, σε βελτίωση της στήριξης και της κάλυψης στις ισχνές γραμμές, και σε εξοικονομήσεις δαπανών.

Δίκαιο μερίδιο των κερδών από τα οποία επωφελούνται οι καταναλωτές

12. Τα μέρη υποστηρίζουν ότι οι καταναλωτές επωφελούνται από ένα ικανοποιητικό μερίδιο των προαναφερομένων κερδών. Τα μέρη αναμένουν ότι αυτά τα κέρδη για τους καταναλωτές θα επιτευχθούν, ιδίως, χάρη στη βελτίωση της ποιότητας και της διαθεσιμότητας των υπηρεσιών (δηλαδή: βελτίωση των ωραρίων και των χρονοδιαγραμμάτων των πτήσεων, νέες ηλεκτρονικές διασυνδέσεις) καθώς επίσης και χάρη στη μετακύλιση των εξοικονομήσεων στους καταναλωτές, υπό τη μορφή χαμηλότερων ναύλων.

Οι περιοριστικές διατάξεις της συμφωνίας είναι απαραίτητες για την επίτευξη των στόχων της συμφωνίας

13. Τα μέρη πιστεύουν ότι, χωρίς την προβλεπόμενη στενή συνεργασία, η συμφωνία, η οποία προβλέπει υπηρεσία υψηλής συχνότητας στενά συντονισμένη, αποκλείεται να πραγματοποιήσει πλήρως τα οφέλη των συμπληρωματικών τους δικτύων.

Μη κατάργηση του ανταγωνισμού όσον αφορά ένα ουσιαστικό μέρος των εν λόγω αγαθών και υπηρεσιών

14. Σύμφωνα με τα μέρη, η προτεινόμενη συνεργασία δεν πρόκειται να έχει αξιόλογες αρνητικές συνέπειες για τον ανταγωνισμό. Υποστηρίζεται ότι όλες οι γραμμές που έχει εντοπιστεί ότι αλληλεπικαλύπτονται σημείο προς σημείο, αποτελούν αντικείμενο έντονου ανταγωνισμού, ενώ ορισμένες από αυτές θεωρούνται επιπλέον ως ισχνές γραμμές και προορισμοί αναψυχής κατά κύριο λόγο. Επίσης, τα μέρη πιστεύουν ότι υπάρχουν πολύ χαμηλοί φραγμοί για την είσοδο στις γραμμές μεταξύ του Ηνωμένου Βασιλείου και της Ισπανίας, δεδομένου ότι, τόσο στο αεροδρόμιο του Λονδίνου όσο και στα ισπανικά αεροδρόμια, οι χρόνοι πτήσης διατίθενται αμέσως.

ΠΡΟΤΕΙΝΟΜΕΝΕΣ ΔΕΣΜΕΥΣΕΙΣ

15. Αφότου, στις 19 Ιουλίου 2002, κοινοποιήθηκαν οι ρυθμίσεις συνεργασίας τους, οι υπηρεσίες της Επιτροπής συζητούν με τα μέρη. Ως αποτέλεσμα αυτών των συζητήσεων, και επιθυμώντας να τους χορηγηθεί η απαλλαγή που προβλέπεται στο άρθρο 81, παράγραφος 3 της συνθήκης ΕΚ, σύμφωνα με το άρθρο 5, παράγραφος 3 του κανονισμού του Συμβουλίου (ΕΟΚ) 3975/87, τα μέρη έχουν υποβάλει προτάσεις δεσμεύσεων για να αντικρούσουν οποιαδήποτε ανησυχία όσον αφορά τον ανταγωνισμό, ιδίως σχετικά με τους "ευαίσθητους στον χρόνο" επιβάτες από σημείο σε σημείο στις γραμμές: Λονδίνο-Μαδρίτη, Λονδίνο-Βαρκελώνη, Λονδίνο-Μπιλμπάο, Λονδίνο-Βαλένθια και Λονδίνο-Σεβίλλη.

16. Αυτές οι δεσμεύσεις θα είναι δεσμευτικές για τα μέρη, για τις θυγατρικές τους εταιρείες και τους διαδόχους τους, και τα μέρη αναλαμβάνουν τη δέσμευση να υποχρεώσουν τις θυγατρικές τους εταιρείες και τους διαδόχους τους να συμμορφωθούν με αυτές τις δεσμεύσεις.

Δεσμεύσεις σχετικά με τους διαθέσιμους χρόνους πτήσης

17. Οι δεσμεύσεις σχετικά με τους διαθέσιμους χρόνους πτήσης αφορούν τις ακόλουθες γραμμές (οι "γραμμές"):

- Λονδίνο-Heathrow/Gatwick-Μαδρίτη

- Λονδίνο-Heathrow/Gatwick-Μπιλμπάο

- Λονδίνο-Heathrow/Gatwick-Βαλένθια

- Λονδίνο-Heathrow/Gatwick-Σεβίλλη

18. Τα μέρη θα προμηθεύουν σε μια αεροπορική εταιρεία ανεξάρτητη από τα μέρη η οποία επιθυμεί να αρχίσει να παρέχει υπηρεσίες, ή να παρέχει περισσότερες υπηρεσίες, σε μία ή περισσότερες από τις γραμμές, αφού θα έχει αρχίσει να ισχύει η απαλλαγή (ο "ανταγωνιστής"), διαθέσιμους χρόνους πτήσης όπως ορίζεται κάτωθι (οι "όροι όσον αφορά τους διαθέσιμους χρόνους πτήσης"), με την επιφύλαξη των διατάξεων οι οποίες περιλαμβάνονται σ' αυτές τις υποχρεώσεις:

- Λονδίνο-Heathrow/Gatwick-Μαδρίτη: μέχρι το ανώτατο όριο τεσσάρων ημερησίων ζευγών διαθέσιμου χρόνου πτήσης στα αεροδρόμια του Λονδίνου-Gatwick και της Μαδρίτης-Barajas για έναν μόνο ανταγωνιστή. Το μέγιστο όριο των τεσσάρων ζευγών διαθέσιμων χρόνων πτήσης ημερησίως που πρέπει να παρέχονται μειώνεται από τον αριθμό των υπηρεσιών που έχουν ήδη παρασχεθεί από αυτόν τον ανταγωνιστή σε αυτή τη γραμμή.

- Λονδίνο-Heathrow/Gatwick-Μπιλμπάο: κατ' ανώτατο όριο ένα ζεύγος διαθέσιμου χρόνου πτήσης ημερησίως στο αεροδρόμιο του Λονδίνου Gatwick.

- Λονδίνο-Heathrow/Gatwick-Βαλένθια: κατ' ανώτατο όριο ένα ζεύγος διαθέσιμου χρόνου πτήσης ημερησίως στο αεροδρόμιο του Λονδίνου-Gatwick, αλλά μόνο αφού θα μπορεί να αποδειχθεί ότι τουλάχιστον σαράντα κατά μέσον όρο επιβάτες ταξιδεύουν ημερησίως από σημείο σε σημείο απλής διαδρομής μεταξύ των αεροδρομίων του Λονδίνου-Heathrow/Gatwick και του αεροδρομίου της Βαλένθια με ναύλα χωρίς περιοριστικούς όρους (δηλαδή ναύλα διακεκριμένης θέσης και τουριστικής θέσης χωρίς περιοριστικούς όρους) σε οποιαδήποτε μεταξύ δύο επακόλουθων περιόδων IATA(5).

- Λονδίνο-Heathrow/Gatwick-Σεβίλλη: κατ' ανώτατο όριο ένα ζεύγος διαθέσιμου χρόνου πτήσης ημερησίως στο αεροδρόμιο του Λονδίνου Gatwick, αλλά μόνο αφού θα μπορεί να αποδειχθεί ότι τουλάχιστον σαράντα κατά μέσο όρο επιβάτες ταξιδεύουν ημερησίως από σημείο σε σημείο απλής διαδρομής μεταξύ των αεροδρομίων του Λονδίνου-Heathrow/Gatwick και του αεροδρομίου της Σεβίλλης με ναύλα χωρίς περιοριστικούς όρους σε οποιαδήποτε μεταξύ δύο επακόλουθων περιόδων IATA.

19. Σε περίπτωση που πλέον του ενός ανταγωνιστή υποβάλουν αίτηση για τους διαθέσιμους χρόνους πτήσης στην(στις) εν λόγω γραμμή(-ές), οι διαθέσιμοι χρόνοι πτήσης παρέχονται στον ανταγωνιστή που επιλέγεται από τα μέρη, με την επιφύλαξη της έγκρισης της Επιτροπής. Η Επιτροπή ευνοεί τον ανταγωνιστή, ο οποίος θα μπορούσε να εξασφαλίζει βιώσιμα τον μεγαλύτερο αριθμό υπηρεσιών στην(στις) εν λόγω γραμμή(-ές).

20. Τα μέρη απαντούν σε οποιοδήποτε αίτημα πληροφόρησης εκ μέρους του ανταγωνιστή σχετικά με την ισχύ των όρων των διαθέσιμων χρόνων πτήσης στις γραμμές Λονδίνο-Heathrow/Gatwick-Βαλένθια ή Λονδίνο-Heathrow/Gatwick-Σεβίλλη, παρέχοντας στην Επιτροπή ή, ανάλογα με την περίπτωση, σε ένα ανεξάρτητο τρίτο μέρος εγκεκριμένο από την Επιτροπή, εντός δύο εβδομάδων μετά από την ημερομηνία διατύπωσης του αιτήματος, όλα τα ενδιαφέροντα εσωτερικά δεδομένα που θα επιτρέψουν στην Επιτροπή να επαληθεύσει κατά πόσον οι όροι διαθέσιμου χρόνου πτήσεις μπορούν να εισαχθούν στην(στις) εν λόγω γραμμή(-ές).

21. Οι διαθέσιμοι χρόνοι πτήσης που λαμβάνονται υπ' αυτούς τους όρους από τα μέρη χρησιμοποιούνται μόνο για παροχή υπηρεσιών στη γραμμή για την οποία έχουν ζητηθεί από τον ανταγωνιστή.

22. Δεν απαιτείται από τα μέρη να διαθέσουν στον ανταγωνιστή διαθέσιμο χρόνο πτήσης για μια γραμμή σε περίπτωση που αυτό θα είχε ως αποτέλεσμα τα μέρη να λειτουργούν λιγότερο από το 60 % των συχνοτήτων ή της ικανότητας αυτής της γραμμής κατά τη στιγμή του αιτήματος του ανταγωνιστή.

23. Ο ανταγωνιστής υποβάλλει στα μέρη γραπτή αίτηση σαφώς διατυπωμένη σχετικά με την(τις) υπηρεσία(-ες) που έχει την πρόθεση να παρέχει στη(στις) γραμμή(-ές) και με τους αιτούμενους διαθέσιμους χρόνους πτήσης, τουλάχιστον έξι εβδομάδες πριν από την προγραμματισμένη για τον Ιούνιο του 2004 πρώτη διάσκεψη της ΙΑΤΑ που έπεται της χορήγησης της απαλλαγής για την κατανομή των διαθέσιμων χρόνων πτήσης για την περίοδο κυκλοφορίας κατά τη διάρκεια της οποίας ο ανταγωνιστής προτίθεται να αρχίσει να παρέχει υπηρεσίες, και για λόγους που συναρτώνται με αυτές τις δεσμεύσεις.

24. Ο ανταγωνιστής είναι επιλέξιμος για να λαμβάνει ή να διατηρεί διαθέσιμους χρόνους πτήσης σύμφωνα με τους όρους για τους διαθέσιμους χρόνους πτήσης, αποκλειστικά σε περίπτωση που μπορεί να αποδείξει ότι απέτυχε κάθε λογική προσπάθεια την οποία είχε καταβάλει για να αποκτήσει διαθέσιμους χρόνους πτήσης για την(τις) εν λόγω γραμμή(-ές) μέσω της κανονικής λειτουργίας της διαδικασίας κατανομής διαθέσιμων χρόνων πτήσης στη διάσκεψη διαθέσιμων χρόνων πτήσης μετά από τη γραπτή αίτηση του ανταγωνιστή, συμπεριλαμβανομένης της τελικής χορήγησης διαθέσιμων χρόνων πτήσης εκ μέρους του συντονιστή μετά από την ημερομηνία επιστροφής των διαθέσιμων χρόνων πτήσης. Η ημερομηνία επιστροφής των διαθέσιμων χρόνων πτήσης είναι η ημερομηνία κατά την οποία λήγει η προθεσμία για την επιστροφή των αζήτητων διαθέσιμων χρόνων πτήσης, όπως ορίζεται στο παράρτημα 2 των κατευθύνσεων παγκόσμιου προγραμματισμού της ΙΑΤΑ (Worldwide Scheduling Guidelines) (7η έκδοση, ημερομηνία 1η Δεκεμβρίου 2002).

25. Ο ανταγωνιστής δεν θεωρείται ότι έχει εξαντλήσει κάθε λογική προσπάθεια σε περίπτωση που δεν είχε αποδεχθεί διαθέσιμους χρόνους πτήσης που είχαν προσφερθεί μέσω της κανονικής διαδικασίας χορήγησης διαθέσιμων χρόνων πτήσης εντός 45 λεπτών μετά την αίτησή του, ή/και σε περίπτωση που είχαν προσφερθεί διαθέσιμοι χρόνοι πτήσης μέσω της κανονικής διαδικασίας χορήγησης διαθέσιμων χρόνων πτήσης περισσότερο από 45 λεπτά μετά την αίτησή του, αλλά ο ανταγωνιστής δεν είχε δώσει στα μέρη την ευκαιρία να ανταλλάξουν αυτούς τους διαθέσιμους χρόνους πτήσης με διαθέσιμους χρόνους πτήσης εντός των 45 λεπτών μετά την αίτησή του.

26. Τα μέρη απαντούν στη γραπτή αίτηση του ανταγωνιστή εντός δύο εβδομάδων μετά από την τελική χορήγηση των διαθέσιμων χρόνων πτήσης εκ μέρους του συντονιστή μετά από την ημερομηνία επιστροφής των διαθέσιμων χρόνων πτήσης. Τα μέρη καθιστούν διαθέσιμους τους χρόνους πτήσης εντός 45 λεπτών μετά την αίτησή του ανταγωνιστή κατά τη διάσκεψη των διαθέσιμων χρόνων πτήσης, εφόσον τα μέρη διαθέτουν χρόνους πτήσης εντός αυτής της χρονικής περιόδου και ο ανταγωνιστής έχει συμμορφωθεί με όσα προβλέπονται στα σημεία 23 και 25 των προαναφερομένων όρων και διαδικασίας.

27. Σε περίπτωση που ο ανταγωνιστής έχει λάβει διαθέσιμους χρόνους πτήσης για μια συγκεκριμένη περίοδο προγραμματισμού της ΙΑΤΑ, και ζητά ορισμένους ή όλους τους διαθέσιμους χρόνους πτήσης για τους ίδιους χρόνους της επόμενης περιόδου προγραμματισμού της ΙΑΤΑ, τα μέρη διαθέτουν χρόνους πτήσης όσο το δυνατόν πλησιέστερους με τους χρόνους πτήσης που είχαν διατεθεί κατά την προηγούμενη περίοδο προγραμματισμού, και εν πάση περιπτώσει εντός 45 λεπτών μετά την αίτησή του ανταγωνιστή, εφόσον τα μέρη διαθέτουν χρόνους πτήσης εντός αυτής της χρονικής περιόδου και ο ανταγωνιστής έχει συμμορφωθεί με όσα προβλέπονται στα προαναφερόμενα σημεία 23 και 25.

28. Κατά τη διάρκεια της περιόδου η οποία εκτείνεται μεταξύ της παραλαβής από τα μέρη της γραπτής αίτησης και της λήξης της αντίστοιχης περιόδου προγραμματισμού της ΙΑΤΑ, ο ανταγωνιστής διατηρεί μια πολιτική "ανοικτού βιβλίου" για τα αντίστοιχα αεροδρόμια. Ένας διαθέσιμος χρόνος πτήσης που έχει χορηγηθεί στον ανταγωνιστή μέσω της κανονικής διαδικασίας χορήγησης διαθέσιμων χρόνων πτήσης εντός 45 λεπτών αφότου ένας χρόνος πτήσης έχει καταστεί διαθέσιμος από τα μέρη, υπολογίζεται για τον συνολικό αριθμό διαθέσιμων χρόνων πτήσης τους οποίους ο ανταγωνιστής δικαιούται να λάβει δυνάμει των όρων διαθέσιμων χρόνων πτήσης.

29. Σε περίπτωση που ο ανταγωνιστής έχει λάβει διαθέσιμους χρόνους πτήσης σύμφωνα με τους όρους διαθέσιμων χρόνων πτήσης, αλλά αποφασίζει να μην χρησιμοποιήσει ορισμένους ή και όλους αυτούς τους διαθέσιμους χρόνους πτήσης, πληροφορεί αμέσως σχετικά τα μέρη και τους επιστρέφει τους μη χρησιμοποιημένους διαθέσιμους χρόνους πτήσης. Σε περίπτωση που ο ανταγωνιστής έχει αρχίσει να χρησιμοποιεί διαθέσιμους χρόνους πτήσης που έχουν ληφθεί σύμφωνα με τους όρους διαθέσιμων χρόνων πτήσης, αυτοί οι χρόνοι θεωρούνται ως μη χρησιμοποιημένοι αν ο ανταγωνιστής και οι θυγατρικές του δεν τους έχουν χρησιμοποιήσει κατά το 80 % τουλάχιστον της περιόδου προγραμματισμού για την οποία είχαν χορηγηθεί για την(τις) εν λόγω γραμμή(-ές), εκτός εάν αυτή η μη χρησιμοποίηση δικαιολογείται επί τη βάσει ενός από τους λόγους που αναφέρονται στο άρθρο 10, παράγραφος 5 του κανονισμού (ΕΟΚ) αριθ. 95/93, ή σε οποιονδήποτε άλλο κανονισμό ο οποίος τον τροποποιεί ή τον αντικαθιστά.

30. Σε περίπτωση που ο ανταγωνιστής επιστρέψει στα μέρη ορισμένους ή όλους τους διαθέσιμους χρόνους πτήσης που του είχαν χορηγηθεί σύμφωνα με τους όρους διαθέσιμων χρόνων πτήσης, τα μέρη διαθέτουν αμέσως αυτούς τους μη χρησιμοποιημένους χρόνους πτήσης σε κάποιον άλλο ανταγωνιστή, ο οποίος είχε υποβάλει αίτηση για αυτούς τους χρόνους πτήσης για την περίοδο κατά την οποία λαμβάνει χώρα η επιστροφή των χρόνων πτήσης σύμφωνα με τα σημεία 23 έως 25 των προαναφερομένων όρων και διαδικασίας. Σε περίπτωση που η προσφορά αυτή δεν βρίσκει αποδέκτη εντός προθεσμίας ενός μηνός, τα μέρη δύνανται να χρησιμοποιήσουν τους μη χρησιμοποιημένους χρόνους πτήσης ή να τους επιστρέψουν στο σύστημα κοινής εκμετάλλευσής τους (slot pool). Αυτό απαλλάσσει τα μέρη από οποιαδήποτε υποχρέωση να διαθέσουν τους μη χρησιμοποιημένους χρόνους πτήσης σε κάποιον άλλο ανταγωνιστή.

31. Σε περίπτωση που ο ανταγωνιστής πληροφορεί τα μέρη μετά από τη λήξη της προθεσμίας εντός της οποίας θα είχαν μπορέσει να χρησιμοποιήσουν τους επιστραφέντες χρόνους σε μια περίοδο προγραμματισμού σύμφωνα με το άρθρο 10, παράγραφος 3 του κανονισμού (ΕΟΚ) αριθ. 95/93, με άμεση ισχύ ή μετά από τη λήξη της προθεσμίας που προβλέπεται στο άρθρο 10, παράγραφος 4 αυτού του κανονισμού, και πριν από την πραγματική αρχή της περιόδου προγραμματισμού, τα μέρη δύνανται να απαιτήσουν ο ανταγωνιστής να τους μεταβιβάσει έναν συγκρίσιμο διαθέσιμο χρόνο πτήσης. Σε περίπτωση που ο ανταγωνιστής δεν είναι σε θέση, για οποιονδήποτε λόγο, να το πράξει αυτό, δύνανται να επιδιώξουν να δικαιολογήσουν τη μη χρήση του επιστραφέντος χρόνου πτήσης επί τη βάσει του άρθρου 10, παράγραφος 5 του κανονισμού (ΕΟΚ) αριθ. 95/93.

32. Μεταξύ των μερών και του ανταγωνιστή συμφωνείται μηχανισμός ο οποίος επιτρέπει στα μέρη να παρακολουθούν με ποιον τρόπο χρησιμοποιούνται οι διαθέσιμοι χρόνοι πτήσης, έτσι ώστε να εξασφαλίζεται ότι οι χρόνοι πτήσης που παρέχονται από τα μέρη χρησιμοποιούνται κατά τρόπο συνεπή με αυτούς τους όρους. Τα μέρη πληροφορούν την Επιτροπή σχετικά με τον συμπεφωνημένο μηχανισμό.

33. Οι διαθέσιμοι χρόνοι πτήσης που παρέχονται σύμφωνα με τους όρους διαθέσιμων χρόνων πτήσης προσφέρονται χωρίς αποζημίωση.

Πάγωμα συχνότητας

34. Τα μέρη δεν προσθέτουν συχνότητες στις γραμμές και στη γραμμή Λονδίνο-Heathrow/Gatwick-Βαρκελώνη, για χρονική περίοδο που καλύπτει το υπόλοιπο της περιόδου ΙΑΤΑ κατά την οποία η απαλλαγή τίθεται σε ισχύ και κατά τη διάρκεια των δύο επακόλουθων περιόδων ΙΑΤΑ, εκτός από την περίπτωση εκτάκτων περιστατικών (π.χ. παγκόσμια ποδοσφαιρικά πρωταθλήματα) για τα οποία απαιτούνται επιπρόσθετες πτήσεις μια συγκεκριμένη μέρα. Στην περίπτωση της λειτουργίας της GB, η GB διατηρεί το δικαίωμα να εξασφαλίζει μέχρι δύο ημερήσιες υπηρεσίες στη γραμμή Λονδίνο-Gatwick-Βαλένθια και μέχρι μία υπηρεσία ημερησίως στη γραμμή Λονδίνο-Gatwick-Σεβίλλη.

Συμφωνίες διασύνδεσης (Interline)

35. Κατόπιν αιτήσεως του ανταγωνιστή, τα μέρη συνάπτουν μια συμφωνία διασύνδεσης (interline) η οποία αφορά τη(τις) γραμμή(-ές) που εξυπηρετεί ο ανταγωνιστής σε περίπτωση που δεν έχει συνάψει συμφωνία διασύνδεσης με τα μέρη. Αυτές οι συμφωνίες διασύνδεσης πρέπει να:

α) ισχύουν αποκλειστικά για τις κατηγορίες ναύλων πρώτης θέσης, διακεκριμένης θέσης και αναψυχής·

β) προβλέπουν διασύνδεση των αερογραμμών βάσει των δημοσιευμένων από τα μέρη ναύλων απλής διαδρομής όταν εκδίδεται εισιτήριο απλής διαδρομής, ή του ημίσεως των δημοσιευμένων ναύλων ταξιδιού μετ' επιστροφής όταν εκδίδεται εισιτήριο ταξιδιού μετ' επιστροφής·

γ) περιορίζονται στις πραγματικές πτήσεις αφετηρίας και προορισμού που εξυπηρετεί ο ανταγωνιστής·

δ) υπόκεινται στους κανόνες MITA ή/και στους συνήθεις εμπορικούς όρους· και

ε) παρέχουν τη δυνατότητα στον ανταγωνιστή, ή σε ταξιδιωτικούς πράκτορες, να προσφέρουν ταξίδι μετ' επιστροφής με υπηρεσίες παρεχόμενες από τα μέρη όσον αφορά τη μία διαδρομή και, όσον αφορά την άλλη διαδρομή, από τον νεοεισερχόμενο.

36. Με την επιφύλαξη της διαθεσιμότητας θέσεων στην αντίστοιχη κατηγορία ναύλων, τα μέρη αναλαμβάνουν να μεταφέρουν επιβάτη κάτοχο αποκόμματος που έχει εκδοθεί από έναν νεοεισερχόμενο για πτήση σε γραμμή νεοεισερχομένου μεταξύ δύο πόλεων. Όμως, για να αποφεύγονται τυχόν καταχρήσεις, τα μέρη δύνανται να ζητήσουν από τον ανταγωνιστή ή από τον επιβάτη, κατά περίπτωση, να καταβάλει τη θετική διαφορά μεταξύ των ναύλων που χρεώνουν τα μέρη και των ναύλων που χρεώνει ο ανταγωνιστής. Σε περιπτώσεις όπου τα ναύλα του ανταγωνιστή είναι μικρότερα από την αξία του αποκόμματος που έχουν εκδώσει, τα μέρη δύνανται να επικυρώσουν το απόκομμά τους μόνο μέχρι την αξία των ναύλων που έχει χρεώσει ο ανταγωνιστής. Ο ανταγωνιστής τυγχάνει της ίδιας προστασίας σε περιπτώσεις όπου τα ναύλα των μερών είναι μικρότερα από την αξία του αποκόμματος που έχει εκδώσει.

37. Όλες οι συμφωνίες διασύνδεσης των αερογραμμών που τίθενται σε ισχύ σύμφωνα με το παρόν τμήμα για συγκεκριμένη γραμμή, λήγουν σε περίπτωση που ο ανταγωνιστής παύσει να εξυπηρετεί αυτή τη γραμμή.

Προγράμματα τακτικής πελατείας-ΠΤΠ (Frequent flyer programmes-FFP)

38. Σε περίπτωση που ο ανταγωνιστής δεν συμμετέχει σε κάποιο ΠΤΠ των μερών ούτε διαθέτει δικό του συγκρίσιμο ΠΤΠ, τα μέρη του επιτρέπουν, εφόσον το ζητήσει, να συμμετάσχει στο κοινό τους ΠΤΠ υπό ανταγωνιστικούς όρους αγοράς για τη(τις) γραμμή(-ές) που εξυπηρετεί. Οποιαδήποτε συμφωνία που αφορά μια συγκεκριμένη γραμμή και συνάπτεται δυνάμει του παρόντος τμήματος, λήγει σε περίπτωση που ο νεοεισερχόμενος παύσει να εξυπηρετεί αυτή τη γραμμή.

Διάρκεια της απαλλαγής και των όρων

39. Οι όροι αρχίζουν να ισχύουν από την ημερομηνία κατά την οποία η απαλλαγή αρχίζει να ισχύει και λήγουν μόλις εκπνεύσει η απαλλαγή.

40. Σε περίπτωση ανάκλησης, ακύρωσης ή λήξης της απαλλαγής, ή σε περίπτωση που τα μέρη καταγγέλλουν τις κοινοποιηθείσες συμφωνίες συνεργασίας, θεωρείται ότι οι εν λόγω όροι παύουν να έχουν νομική ισχύ από την ημερομηνία της ανάκλησης, την ημερομηνία της απόφασης ακύρωσης ή την ημερομηνία καταγγελίας της συμφωνίας. Στην περίπτωση αυτή, τα μέρη έχουν το δικαίωμα να ζητήσουν την επιστροφή κάθε διαθέσιμου χρόνου πτήσης που έχει παραχωρηθεί σύμφωνα με τις εν λόγω δεσμεύσεις σε αεροπορική εταιρεία η οποία παρέχει υπηρεσίες στις γραμμές κατά τη στιγμή της ανάκλησης, της ακύρωσης ή της καταγγελίας. Έχουν επίσης το δικαίωμα να καταγγείλουν όλες τις συμφωνίες διασύνδεσης αερογραμμών ή ΠΤΠ που έχουν συναφθεί επί τη βάσει αυτών των δεσμεύσεων.

41. Σε περίπτωση που ο ανταγωνιστής είναι υποχρεωμένος να επιστρέψει διαθέσιμους χρόνους πτήσης ενός μέρους σε αυτό το μέρος με ιστορική προτίμηση (όπως υπογραμμίζεται και περιγράφεται στις κατευθύνσεις παγκόσμιου προγραμματισμού της ΙΑΤΑ), αλλά δεν συμμορφώνεται με αυτή την υποχρέωσή του, το εν λόγω μέρος δύναται να απευθύνει στον ανταγωνιστή γραπτή ειδοποίηση απαιτώντας από αυτόν να πραγματοποιήσει αμέσως την επιστροφή. Αν, τότε, ο ανταγωνιστής δεν πραγματοποιήσει την επιστροφή εντός τριών εργάσιμων ημερών, το μέρος δύναται να απευθύνει στον ανταγωνιστή γραπτή ειδοποίηση αποζημίωσης απαιτώντας από αυτόν να πληρώσει αποζημίωση για την απώλεια των διαθέσιμων χρόνων πτήσης. Στη ειδοποίηση αποζημίωσης αναφέρεται το ποσό αποζημίωσης που το μέρος απαιτεί να πληρωθεί και που πρέπει να βασίζεται στις τιμές που επικρατούν στην αγορά. Οποιαδήποτε οφειλόμενη αποζημίωση πληρώνεται στο μέρος από τον ανταγωνιστή εντός προθεσμίας 15 εργάσιμων ημερών μετά από την παραλαβή από το μέρος μιας έγκυρης ειδοποίησης αποζημίωσης.

42. Τα μέρη δύνανται να ζητήσουν από την Επιτροπή να τροποποιήσει ή να ανακαλέσει, εφόσον χρειάζεται, αυτές τις δεσμεύσεις.

ΣΥΜΠΕΡΑΣΜΑ

43. Η Επιτροπή εκτιμά, εκ πρώτης όψεως, ότι οι εν λόγω συμφωνίες εμπίπτουν στο πεδίο εφαρμογής του άρθρου 81, παράγραφος 1, της Συνθήκης, δεν έχει όμως λάβει θέση όσον αφορά το κατά πόσον εφαρμόζεται το άρθρο 81, παράγραφος 3. Σύμφωνα με το άρθρο 5 του κανονισμού (ΕΟΚ) αριθ. 3975/87 του Συμβουλίου, η Επιτροπή καλεί τα ενδιαφερόμενα μέρη να της κοινοποιήσουν τα σχόλιά τους όσον αφορά τη συμφωνία συνεργασίας μεταξύ των εταιρειών ΒΑ, Iberia και GB Airways, εντός 30 ημερών μετά από την ημερομηνία δημοσίευσης της παρούσας ανακοίνωσης, στην ακόλουθη διεύθυνση: Ευρωπαϊκή Επιτροπή Γενική Διεύθυνση Ανταγωνισμού

Μονάδα Δ2 (Μεταφορές)

Γραφείο J-70, 2/237 B - 1049 Βρυξέλλες Φαξ (32-2) 296 98 12 E-mail: Carsten.Bermig@cec.eu.int

(1) ΕΕ L 374 της 31.12.1987, σ. 1.

(2) Η εταιρεία GB Airways είναι δικαιοπάροχος της BA, και πετά με την ονομασία BA προς εννέα προορισμούς στην Ισπανία.

(3) Αυτό έχει ήδη εφαρμοστεί, δηλαδή από την αρχή του χειμερινού ωραρίου στις 27 Οκτωβρίου 2002, η BA και η Iberia είχαν προεκτείνει τις ισχύουσες συμφωνίες για κοινό κωδικό σε όλες τις πτήσεις από το αεροδρόμιο Heathrow του Λονδίνου προς τη Μαδρίτη και τη Βαρκελώνη (ανακοινωθέν Τύπου της BA και της Iberia της 8ης Οκτωβρίου 2002).

(4) Σύμφωνα με τα μέρη, υπάρχουν τρεις γραμμές αμοιβαίας αλληλεπικάλυψης μεταξύ της Iberia και της BA· πρόκειται για τις γραμμές Λονδίνο-Μαδρίτη, Λονδίνο-Βαρκελώνη και Λονδίνο-Μπιλμπάο, αντιστοίχως, και τέσσερις γραμμές αλληλεπικάλυψης μεταξύ της Iberia και της GB· πρόκειται για τις γραμμές από το Λονδίνο προς Αλικάντε, Βαλένθια, Μάλαγκα και Σεβίλλη αντιστοίχως.

(5) Ο αριθμός των 40 επιβατών που πληρώνουν ναύλα χωρίς περιορισμούς σ' αυτές τις γραμμές έχει υπολογιστεί λαμβάνοντας υπόψη ότι i) ένα αεροσκάφος 130 έως 156 θέσεων (B737/A320) μπορεί να αναμένεται ότι θα χρησιμοποιείται σε κάθε μία από αυτές τις γραμμές, και ότι ii) η IB, η GB και ένα τρίτο μέρος θα προσδοκούν ότι έκαστο μέρος θα μεταφέρει τουλάχιστον 13 επιβάτες με ναύλο χωρίς περιορισμούς (8 %-10 % της προσφερόμενης ικανότητας) χωρίς επιστροφή στις αντίστοιχες υπηρεσίες που παρέχουν άπαξ ημερησίως για να επιτύχουν επαρκή έσοδα ούτως ώστε να δικαιολογούνται οι υπηρεσίες που παρέχονται σε κάθε μία από αυτές τις γραμμές.